Diari Oficial de la Generalitat Valenciana


Sumari del DOGV 3682, del 07-02-2000 (2000/838)

ORDRE de 30 de desembre de 1999, de la Conselleria de Cultura, Educació i Ciència, per la qual es convoquen subvencions destinades a entitats participants en el nivell d’iniciació al rendiment dins dels XVIII Jocs Esportius de la Comunitat Valenciana, i s’aproven les bases per què es regula la seua concessió.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3682

Data del DOGV
:   07-02-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/838


Data del document
:   30-12-1999

Organisme emissor
:   Conselleria de Cultura, Educació i Ciència

Tipus de document
:   Ordre

Descriptors 

:   * espectacle esportiu
    * ajuda pública
    * associació
    * suport econòmic
    * esport

ORDRE de 30 de desembre de 1999, de la Conselleria de Cultura, Educació i Ciència, per la qual es convoquen subvencions destinades a entitats participants en el nivell d'iniciació al rendiment dins dels XVIII Jocs Esportius de la Comunitat Valenciana, i s'aproven les bases per què es regula la seua concessió. [2000/838]
  
D'acord amb allò que disposa l'article 31.28 de l'Estatut d'Autonomia de la Comunitat Valenciana, l'esport és competència exclusiva de la Generalitat Valenciana.
  
La Llei 4/1993 de la Generalitat Valenciana, de 20 de desembre, de l'Esport de la Comunitat Valenciana, establix en l'article segon que les administracions públiques de la Comunitat Valenciana garantiran l'accés a l'activitat fisicoesportiva. A més, en l'article 52.2 s'establix que les activitats esportives d'àmbit escolar gaudiran del suport de l'administració esportiva de la Generalitat per al compliment dels seus objectius.
  
D'acord amb això, per Ordre de la Conselleria de Cultura, Educació i Ciència de 5 d'agost de 1999, es van convocar els XVIII Jocs Esportius de la Comunitat Valenciana (DOGV núm. 3.562, de 17 d'agost).
  
A fi de promocionar esta àrea esportiva, la Conselleria de Cultura, Educació i Ciència ha establit el present règim d'ajudes, d'acord amb la base 9, apartat 9.4, de l'Ordre de 5 d'agost de 1999, de convocatòria dels Jocs Esportius de la Comunitat Valenciana, que s'ajustarà als criteris de concurrència, publicitat i objectivitat en la concessió.
  
Així mateix, l'Ordre de 26 de setembre de 1994, de la Conselleria d'Economia i Hisenda de la Generalitat Valenciana, sobre tramitació anticipada d'expedients de despesa, establix que podran tramitar-se anticipadament subvencions a càrrec del capítol IV sempre que estiguen recollides en els annexos de transferències inclosos en el Projecte de Llei de Pressupostos per al pròxim exercici, remés pel Govern Valencià a les Corts.
  
En virtut d'això i fent ús de les competències en matèria d'esport assignades pel Decret 13/1999, de 30 de juliol, del president de la Generalitat Valenciana, a la Conselleria de Cultura, Educació i Ciència, i d'acord amb l'article 35 de la Llei 5/1983, de 30 de desembre, de Govern Valencià, i el Text Refós de la Llei d'Hisenda Pública de la Generalitat Valenciana aprovat pel Decret Legislatiu de 26 de juny del Consell de la Generalitat Valenciana.
  
ORDENE
  
Primer
  
Convocar la concessió de subvencions a entitats inscrites i que participen en el nivell d'Iniciació al Rendiment dins dels XVIII Jocs Esportius de la Comunitat Valenciana, per un import global màxim de deu milions de pessetes (84.220.163 PTA, equivalents a 60.101,21 euros), a càrrec del capítol IV, secció 09, servei 09, programa 457.10 i línia 401/000/00, dels pressupostos de la Generalitat Valenciana per a l'any 2000.
  
Segon
  
L'import global, així com tots els tràmits dictats fins al moment immediatament anterior al de la resolució de concessió de la subvenció, estaran condicionats a l'existència de crèdit adequat i suficient en el capítol, secció, servei, programa i línia corresponents que s'establisquen en la Llei de Pressupostos de la Generalitat Valenciana per a l'any 2000.
  
Tercer
  
Aprovar les bases de la convocatòria que figuren com a annex I d'esta ordre.
  
DISPOSICIONS FINALS
  
Primera
  
Per a l'adequat desenrotllament i execució del que es disposa en la present ordre, es delega en el director general de l'Esport la facultat per a dictar les resolucions necessàries per a la seua correcta aplicació.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
Tercera
  
Contra la present ordre que esgota la via administrativa es podrà interposar recurs contenciós administratiu, en el termini de dos mesos comptats des de l'endemà de la publicació, davant el Tribunal Superior de Justícia de la Comunitat Valenciana, segons els articles 10.1 j) i 46 de la Llei 29/98, de 13 de juliol, reguladora de la dita jurisdicció, sense perjuí de la possibilitat d'interposar prèviament un recurs potestatiu de reposició davant el conseller de Cultura, Educació i Ciència en el termini d'un mes a comptar des de l'endemà de la publicació en el DOGV, segons es preveu en els articles 107 i 117 de la Llei 4/99, de 13 de gener, de Règim Jurídic de les Administracions Públiques i del Procediment Administratiu Comú.
  
València, 30 de desembre de 1999
  
El conseller de Cultura, Educació i Ciència,
  
MANUEL TARANCÓN FANDOS
  
ANNEX I
  
Bases per les quals es regula la convocatòria de subvencions destinades a entitats inscrites i que participen en el nivell d'Iniciació al Rendiment dins de la competició dels XVIII Jocs Esportius de la Comunitat Valenciana.
  
Primera. Beneficiaris
  
1. Podran sol·licitar estes subvencions les entitats públiques o privades que complisquen els següents requisits:
  
1.1.1. Estar legalment constituïda i inscrita en qualsevol registre públic de la Comunitat Valenciana.
  
1.1.2. Estar inscrita i participar en els XVIII Jocs Esportius de la Comunitat Valenciana amb equips en el nivell d'Iniciació al Rendiment, d'acord amb les bases de l'ordre de convocatòria d'estos jocs.
  
Segona. Objecte i aplicació de les subvencions
  
Les subvencions a les entitats objecte d'esta convocatòria tindran com a finalitat prestar suport a la participació en els XVIII Jocs Esportius de la Comunitat Valenciana, i aniran dirigides al finançament de les depeses de desplaçament dels equips inscrits en el nivell d'Iniciació al Rendiment que superen els 30 km (anada i tornada) per desplaçament i que es realitzen durant l'any 2000.
  
Tercera. Sol·licituds i documentació
  
3.1. Les sol·licituds es realitzaran mitjançant instància dirigida a la Conselleria de Cultura, Educació i Ciència, Direcció General de l'Esport, segons el model que figura en l'annex II de la present ordre.
  
3.2. La sol·licitud de subvenció a les entitats s'acompanyaran dels següents documents:
  
3.2.1. Fotocòpia compulsada de la inscripció de l'entitat en qualsevol registre públic de la Comunitat Valenciana o bé certificat del registre on es trobe inscrita en què s'especifique la data d'inscripció i la situació actual. Excepte els clubs o entitats esportives que estiguen inscrits en el Registre d'Entitats Esportives de la Comunitat Valenciana.
  
3.2.2. Certificat subscrit pel president de l'entitat, en què figure el total dels quilòmetres que han previst realitzar els diferents equips de l'entitat per a poder disputar els partits dels calendaris de joc del nivell de competició d'Iniciació al Rendiment, d'acord amb la clàusula segona en què s'especifica que els desplaçaments han de ser superiors a 30 km, així com el pressupost de les despeses que els desplaçaments puguen ocasionar.
  
3.3. A més de la documentació assenyalada en el punt 3.2, la Direcció General de l'Esport podrà demanar totes les informacions, aclariments o documents complementaris que estime necessaris per al seu assessorament.
  
3.4. Les sol·licituds es presentaran en el Registre General de la Conselleria de Cultura, Educació i Ciència, o en els registres de les direccions territorials de Cultura, Educació i Ciència, les seccions o centres d'Esports d'Alacant, Castelló o València, o en qualsevol dels llocs a què es referix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3.5. El termini de presentació de sol·licituds serà de vint dies hàbils, comptats a partir de l'endemà de la publicació de la present ordre en el DOGV.
  
3.6. L'admissió a tràmit d'una sol·licitud de subvenció no generarà cap compromís de concessió.
  
3.7. Quan la sol·licitud no tinga els requisits o falte algun document complementari dels que s'exigisquen en cada cas, es requerirà als interessats que ho esmenen en el termini de deu dies, amb indicació que, si no ho fan, s'entendrà que desistixen de la petició, després de resolució dictada pel director general de l'Esport.
  
3.8. En la sol·licitud s'indicaran totes les altres subvencions o ajudes que s'hagen sol·licitat o hagen sigut atorgades per altres administracions o ens públics o privats.
  
Quarta. Condicions prèvies a l'obtenció de la subvenció
  
Els beneficiaris de subvencions a l'empara de la present convocatòria hauran d'acreditar que es troben al corrent en les obligacions tributàries i de la Seguretat Social en el moment de finalització del termini de presentació de sol·licituds i en la forma establida en l'Ordre de 30 de maig de 1996 de la Conselleria d'Economia i Hisenda (DOGV. núm. 2.775 de 21 de juny de 1996).
  
Queden exemptes del compliment d'esta obligació les subvencions que no superen la quantia de tres-centes mil pessetes per concepte i any.
  
Quinta. Valoració de les sol·licituds i resolució del procediment
  
5.1. Als efectes previstos en esta ordre es constituirà una comissió avaluadora, formada per cinc membres designats pel director general de l'Esport, encarregada de l'estudi i valoració de les sol·licituds presentades.
  
5.2. Una vegada constituïda, la Comissió procedirà a l'estudi i valoració de les sol·licituds i comprovarà el compliment dels requisits de les bases, tenint en compte per a la concessió de les subvencions els següents criteris:
  
5.2.1. A cada una de les entitats que hagen realitzat la inscripció en el nivell de competició objecte de la subvenció i que hagen disputat els partits establits en el calendari d'Iniciació al Rendiment, se li assignarà una quantitat fixa de 10.000 PTA amb independència del nombre d'equips que tinga inscrits.
  
5.2.2. La quantitat resultant després de restar les quanties fixes destinades a les entitats per la inscripció, es repartirà realitzant un prorrateig segons el nombre de quilòmetres previstos per a poder disputar els partits de cada equip, desestimant els recorreguts que tinguen un quilometratge total per partit igual o inferior a 30 km (anada i tornada).
  
5.3. Una vegada formalitzats els actes d'instrucció corresponents, la Comissió avaluadora elevarà la proposta de concessió o desestimació al director general de l'Esport, que resoldrà sobre la subvenció i en determinarà la quantia, per delegació del conseller de Cultura, Educació i Ciència.
  
5.4. La Direcció General de l'Esport notificarà als interessats la resolució de concessió o denegació de les sol·licituds presentades en el termini màxim de tres mesos des de la finalització del termini de presentació d'instàncies. No obstant això, les sol·licituds sobre les quals no recaiga resolució expressa en el termini de tres mesos des de la finalització del termini de presentació d'instàncies s'entendran denegades.
  
Sexta. Obligacions dels beneficiaris
  
6.1. Les entitats beneficiàries de les subvencions estan obligades a:
  
6.1.1. Participar en la competició del nivell d'Iniciació al Rendiment durant els XVIII Jocs Esportius de la Comunitat Valenciana.
  
6.1.2. Comunicar a la Conselleria de Cultura, Educació i Ciència l'obtenció de subvencions o ajudes per a la mateixa finalitat procedents d'altres administracions o ens públics o privats.
  
6.1.3. Participar o assistir a actes o activitats esportives a sol·licitud de la Direcció General de l'Esport, en la forma que s'acorde i considerant que no afecte el normal desenrotllament de les activitats pròpies de l'entitat esportiva.
  
6.1.4. Sotmetre's a les actuacions de control financer que corresponen a la Intervenció General en relació amb les subvencions i ajudes concedides.
  
6.2. Quedarà sense efecte la concessió de la subvenció si durant els XVIII Jocs no es realitza l'activitat que va motivar la seua concessió, si es deixen de reunir els requisits que es van exigir o si s'incomplixen, sense causa que ho justifique, les condicions establides en la present convocatòria.
  
Sèptima. Modificació de la resolució de concessió
  
7.1. L'import de la subvenció concedida no podrà ser en cap cas d'una quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat a desenrotllar pel beneficiari.
  
7.2. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podran donar lloc a la modificació de la resolució de concessió.
  
7.3. Així mateix, podrà ser motiu de modificació de la subvenció concedida qualsevol de les següents circumstàncies:
  
a) Abandonar la competició una vegada concedida la subvenció.
  
b) Que l'entitat subvencionada siga sancionada en ferm pel Comité Valencià de Disciplina Esportiva.
  
Octava. Procediment de pagament i terminis de justificació
  
8.1. Una vegada comunicada a l'interessat la resolució de concessió de la subvenció, el lliurament es produirà d'una sola vegada, després de la justificació documental de la subvenció. Els interessats hauran d'aportar la següent documentació:
  
8.1.1. Certificat del secretari de l'entitat amb els recorreguts reals efectuats pels equips per a poder disputar els partits del calendari d'Iniciació al Rendiment, que no haurà de reflectir els que siguen inferiors a 30 km segons la clàusula segona, i quinta apartat 5.2.2.
  
8.1.2. Fotocòpies confrontades de les actes dels partits jugats com a visitant de cada un dels equips de l'entitat que participe en el nivell d'Iniciació al Rendiment. No caldrà aportar les que corresponguen a partits amb desplaçament inferior a 30 km.
  
8.1.3. Certificat del secretari de l'entitat en què s'especifiquen les despeses ocasionades a l'entitat pels desplaçaments realitzats per a complir el calendari de competició.
  
8.2. El termini de justificació finalitzarà el 15 de juliol de l'any 2000.
  
Novena. Reintegrament de les subvencions
  
Serà procedent el reintegrament de les quantitats percebudes i l'exigència de l'interés de demora des del moment del pagament de la subvenció en els següents casos:
  
a) Incompliment de l'obligació de justificació.
  
b) Obtenció de la subvenció sense reunir les condicions requerides.
  
c) Incompliment de la finalitat per a la qual fou concedida la subvenció.
  
d) Incompliment de les condicions imposades als beneficiaris amb motiu de la concessió de la subvenció.
  
e) Igualment, en el cas previst en la base 6.1, quan la subvenció principal siga de la Generalitat Valenciana, serà procedent el reintegrament de l'excés obtingut sobre el cost de l'activitat desenrotllada.
  
Deu. Normativa aplicable
  
10.1. En allò que no preveu esta ordre, els beneficiaris se sotmetran a la Llei d'Hisenda Pública de la Generalitat Valenciana i a la Llei de Pressupostos de la Generalitat Valenciana per a l'exercici de l'any 2000. Tot això sense perjuí del règim d'infraccions i sancions previst en el títol IV del Text Refós de la Llei d'Hisenda Pública de la Generalitat Valenciana.
  
10.2. La Conselleria de Cultura, Educació i Ciència es reserva el dret d'inspeccionar i comprovar el grau de compliment de les obligacions que té el beneficiari.